কুড়িগ্রাম প্রতিনিধি  ধরলা নদীর ভয়াবহ ভাঙন রোধের দাবিতে মঙ্গলবার কুড়িগ্রামের সদর উপজেলার ভোগডাঙ্গা ইউনিয়নের চর বড়াইবাড়ী, কাইম বড়াইবাড়ী ও নানকার_ এ ৩ গ্রামের সহস্রাধিক মানুষ বিক্ষোভ মিছিল ও মানববন্ধন কর্মসূচি পালন শেষে জেলা প্রশাসকের কাছে স্মারকলিপি দিয়েছে। তারা  প্রায় ১২ কিলোমিটার পথ হেঁটে এসে জেলা শহরে বিক্ষোভ মিছিল এবং ঘোষপাড়া এলাকার শহীদ মুক্তিযোদ্ধা স্মৃতিফলকের সামনে মানববন্ধন কর্মসূচি পালন করে। এরপর জেলাা প্রশাসকের দফতরে গিয়ে স্মারকলিপি দেয়।  ভোগডাঙ্গা ইউনিয়নের চেয়ারম্যান সাইদুর রহমান জানান, ধরলার ভাঙনে ৩টি গ্রাম ক্রমেই বিলীন হয়ে যাচ্ছে। নীদ ভাঙন অব্যাহত থাকলে অল্প কয়েকদিনের মধ্যে ভোগডাঙ্গা ইউনিয়ন পরিষদ, পাটেশ্বরী বাজার, ব্যাংক, স্কুল-কলেজ এবং কুড়িগ্রাম-ভূরুঙ্গামারী পাকা সড়ক বিলীন হওয়ার আশঙ্কা রয়েছে।  এ প্রসঙ্গে পানি উন্নয়ন বোর্ডের কুড়িগ্রাম উত্তর  ইউনিটের নির্বাহী প্রকৌশলী এনায়েত উল্লাহ জানান, যে ৩ গ্রাম জুড়ে ধরলার ভাঙন চলছে তা ঠেকানোর জন্য এ মুহূর্তে তাদের কর্মসূচি কিংবা পরিকল্পনা নেই। তবে ভাঙনকবলিত এলাকার উজানে চর বড়াইবাড়ীতে ভাঙন ঠেকাতে বিশ্বব্যাংকের অর্থায়নে প্রায় ৮ কোটি টাকা ব্যয়ে ৭০০ মিটার রিভেন্টমেন্ট কাজের দরপত্র গ্রহণ এবং ঠিকাদার নিয়োগের কাজ শেষ হয়েছে।